text: Syddanske bilister donerer rent drikkevand på tanken
  29 august 2016 kl. 06.08
  Der bliver doneret fire liter rent drikkevand til Afrika, hver gang en bil kører gennem vaskehallen på tankstationen Q8 i Kolding.   
  Bilisterne hos Q8 i Kolding får ikke bare en ren bil, når de kører igennem vaskehallen, de får også en ren samvittighed. 
  Ved hjælp af ny teknologi får en familie i Uganda fire liter rent drikkevand, når en bil kører gennem vaskehallen i Kolding. Det er et projekt, der er en del af det prisvindende bæredygtige svenske initiativ, Solvatten.
  En Solvatten er en vanddunk med plads til 10 liter væske, som renser snavset vand ved hjælp af solens stråler, når vandet i dunken når op på 75 grader. Det sikrer rent vand til en familie på fem-seks personer i op til syv år, da den ikke kræver reservedele eller batterier.
  - Det er en simpel måde som forbruger at støtte et godt formål og blot et af de mange bredere samfundsinitiativer, vi som virksomhed engagerer os i, siger Annette Hansen, Head of CSR hos Q8 Danmark.
  Sidste år resulterede bilvaskene i rent drikkevand til 1.000 afrikanske familier, og Q8 håber på samme støtte i år.
  